Նախագիծ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

--------------- 2017 թվականի N -----Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅԱՆ ԲՈՂՈՔԱՐԿՄԱՆ ԽՈՐՀՐԴԻ ՁԵՎԱՎՈՐՄԱՆ ԿԱՐԳԸ, ԿԱՆՈՆԱԴՐՈՒԹՅՈՒՆԸ ԵՎ ԲՈՂՈՔՆԵՐԻ ՔՆՆԱՐԿՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով <<Սելեկցիոն նվաճումների պահպանության մասին>> Հայաստանի Հանրապետության օրենքի 10-րդ հոդվածի 5-րդ մասը և 11-րդ հոդվածի 7-րդ մասը՝ Հայաստանի Հանրապետության կառավարությունը ***որոշում է.***

1. Հաստատել`

1) Հայաստանի Հանրապետության գյուղատնտեսության նախարարության բողոքարկման խորհրդի ձևավորման կարգը համաձայն N 1 հավելվածի.

2) Հայաստանի Հանրապետության գյուղատնտեսության նախարարության բողոքարկման խորհրդի կանոնադրությունը համաձայն N 2 հավելվածի.

3) Հայաստանի Հանրապետության գյուղատնտեսության նախարարության բողոքարկման խորհրդում բողոքների քննարկման կարգը համաձայն N 3 հավելվածի.

2. Հայաստանի Հանրապետության գյուղատնտեսության նախարարին սույն որոշումն ուժի մեջ մտնելուց հետո մեկ ամսյա ժամկետում հաստատել Հայաստանի Հանրապետության գյուղատնտեսության նախարարության բողոքարկման խորհրդի անհատական կազմը:

3.Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հայաստանի Հանրապետության  
 վարչապետ Կ. ԿԱՐԱՊԵՏՅԱՆ**

2017 թ. ----------------------

Երևան

Հավելված N 1

ՀՀ կառավարության 2017 թվականի

---------------------ի N----------Ն որոշման

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ**

**ՆԱԽԱՐԱՐՈՒԹՅԱՆ ԲՈՂՈՔԱՐԿՄԱՆ ԽՈՐՀՐԴԻ ՁԵՎԱՎՈՐՄԱՆ**

<<Սելեկցիոն նվաճումների պահպանության մասին>> օրենքի շրջանակներում սելեկցիոն նվաճումների փորձաքննությունների հետ կապված վիճելի հարցերի լուծման նպատակով ստեղծված բողոքարկման խորհուրդը (այսուհետ խորհուրդ) գործում է խորհրդի նախագահի, նախագահի տեղակալի, քարտուղարի և խորհուրդի անդամների կազմով:

Խորհրդի նախագահն ի պաշտոնե Հայաստանի Հանրապետության գյուղատնտեսության նախարարի տեղակալներից մեկն է:

Խորհրդի կազմում ընդգրկվում են՝ Հայաստանի Հանրապետության գյուղատնտեսության նախարարության աշխատակազմի մասնագիտական վարչությունների, Հայաստանի ազգային ագրարային համալսարան հիմնադրամի, և ոլորտի հասարակական կազմակերպության ներկայացուցիչներ:

Խորհրդի անհատական և քանակական կազմը հաստատվում է լիզոր մարմնի ղեկավարի հրամանով:

Խորհրդի նախագահ տեղակալը ապահովում է խորհրդի կազմակերպչական կողմը:

Խորհրդի գործավարությունը իրականացնում է խորհրդի քարտուղարը:

Խորհրդի նախագահի բացակայության դեպքում նրան փոխարինում է խորհրդի անդամներից մեկը՝ խորհրդի նախագահի որոշմամբ:

Խորհրդի քարտուղարի գործունեությունը իրականացնում է Հայաստանի Հանրապետության գյուղատնտեսության նախարարության աշխատակազմի ներկայացուցիչը

**Հայաստանի Հանրապետության**

**կառավարության աշխատակազմի**

**ղեկավար Դ. Հարությունյան**

Հավելված N 2

ՀՀ կառավարության 2017 թվականի

---------------------ի N----------Ն որոշման

**Կ Ա Ն Ո Ն Ա Դ Ր ՈՒ Թ Յ ՈՒ Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅԱՆ ԲՈՂՈՔԱՐԿՄԱՆ ԽՈՐՀՐԴԻ**

1. Սույն կանոնադրությունը կանոնակարգում է Հայաստանի Հանրապետության <<Սելեկցիոն նվաճումների պահպանության մասին>> օրենքի շրջանակներում սելեկցիոն նվաճումների փորձաքննությունների հետ կապված վիճելի հարցերի լուծման նպատակով ստեղծված բողոքարկման խորհրդի (այսուհետ խորհուրդ) իրավասությանը վերաբերող բողոքների ու դիմումների քննարկման հետ կապված հարաբերությունները:

2. Խորհուրդն իր գործունեության ընթացքում լուծում է սելեկցիայի հետ կապված իրավական փորձաքննությունների վիճելի հարցերը, ընդունում է որոշում հայտը նորության չափանիշին համապատասխանելու կամ արտոնագիր տալը մերժելու մասին, որը համարվում է լիազորված մարմնի վերջնական որոշում:

3. Իր գործունեության ընթացքում խորհուրդը ղեկավարվում է Հայաստանի Հանրապետության Սահմանադրությամբ, Հայաստանի Հանրապետության քաղաքացիական օրենսգրքով, <<Սելեկցիոն նվաճումների պահպանության մասին>> օրենքով ու սույն կանոնադրությամբ:

4. Բողոքարկման խորհրդի խնդիրներն են՝

1) սելեկցիոն նվաճման օբյեկտների պահպանություն տրամադրելուն վերաբերող վեճերի մինչդատական կարգավորումը.

2) հայտատունների և սելեկցիոն նվաճման օբյեկտների իրավատերերի՝ օրենքով պահպանվող իրավունքների և շահերի, ինչպես նաև այլ անձանց օրինական շահերի ապահովումը բողոքարկման խորհրդի իրավասությանը վերաբերող հարցերով վարչական կարգով որոշումներ ընդունելիս.

3) բողոքների քնարկման ընթացակարգի և աշխատանքի կազմակերպման կատարելագործման նպատակով օրենսդրական պրակտիկայի ընդհանրացումը և համապատասխան առաջարկությունների ձևավորումը՝ Հայաստանի Հանրապետության գյուղատնտեսության նախարարին (այսուհետ նախարար) ներկայացնելու համար.

5. Բողոքների քննարկման ընթացքում բողոքարկման խորհրդի անդամներն անկախ են և առաջնորդվում են սույն կանոնադրության 3-րդ կետով:

6. Բողոքարկման խորհրդի որոշումներն ընդունելիս խորհրդի անդամներն առաջնորդվում են միայն բողոքների քննարկման արդյունքներով` առանց որևէ ազդեցության ենթարկվելու:

7. Խորհրդի առաջարկությամբ կամ խորհրդի նախագահը իր նախաձեռնությամբ, բողոքի քննարկմանը կարող է ներգրավել գործի էությունից ելնելով՝ համապատասխան նախարարությունների և կազմակերպությունների ներկայացուցիչների: Վերջիններս քննարկումներին մասնակցում են խորհրդակցական ձայնի իրավունքով:

8.. Բողոքների վերաբերյալ խորհրդի որոշումները պարտադիր են սելեկցիոն նվաճման սեփականության օբյեկտների հայտերով փորձաքննություն իրականացնող և պետական գրանցամատյանները վարող ստորաբաժանումների համար:

9. Անհրաժեշտության դեպքում խորհուրդն իր նիստերին կարող է հրավիրել քննարկվող հարցերին առնչվող հայտատուների, հեղինակների, պահպանական փաստաթղթերի իրավատերերի, այլ իրավատերերի կամ նրանց ներկայացուցիչների, փորձագետների և այլ անձանց:

10. Հայտերի փորձաքննության հետ կապված նեղ մասնագիտական հարցերի քննարկմանը, անհրաժեշտության դեպքում, խորհուրդը կարող է ներգրավել բարձրակարգ մասնագետների և գիտնականների` համապատասխան դեպքերում ապահովելով հայտարկված օբյեկտի էության գաղտնիությունը:

**Հայաստանի Հանրապետության**

**կառավարության աշխատակազմի**

**ղեկավար Դ. Հարությունյան**

Հավելված N 2

ՀՀ կառավարության 2017 թվականի

----------------------ի N -Ն որոշման

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅԱՆ ԲՈՂՈՔԱՐԿՄԱՆ ԽՈՐՀՐԴՈՒՄ ԲՈՂՈՔՆԵՐԻ ՔՆՆԱՐԿՄԱՆ**

1. Սույն կարգով կարգավորվում են Հայաստանի Հանրապետության գյուղատնտեսության նախարարության բողաքարկման խորհրդի (այսուհետ խորհուրդ) կողմից <<Սելեկցիոն նվաճումների պահպանության մասին>> օրենքով խորհրդի քննարկմանը վերապահված բողոքների քննության իրականացման հետ կապված հարաբերություններ:

2. Խորհուրդ կարող են ներկայացվել հետևյալ բողոքները՝

1) Սելեկցիոն նվաճման նորության փորձաքննության արդյունքում արտոնագիրը տալը մերժելու մասին որոշումը.

2) Սելեկցիոն նվաճման տարբերիչ առանձնահատկության, միատարրության և կայունության փորձարկման արդյունքում կրկնակի փորձաքննությունից հետո արտոնագիր տալը մերժելու մասին որոշումը:

3. Սյուն կարգի 2-րդ կետով նախատեսված բողոքարկումը, բողոքների քննարկումը, դրանց վերաբերյալ որոշումների կայացումը և որոշումների մասին բողոքարկողին հայտնելը իրականացվում է <<Սելեկցիոն նվաճումների մասին>> օրենքի 10-րդ և 11-րդ հոդվածների պահանջներին համապատասխան:

4. Սույն կարգի 2-րդ կետի համապատասխան բողոքը ներկայացնում է սելեկցիոն նվաճման օբյեկտի իրավատերն անմիջականորեն կամ ներկայացուցիչի միջոցով:

5. Բողոքի հետ կապված գործերը վարելու և դրա քննարկման ընթացքում իր շահերը ներկայացնելու համար հայտատուն կամ իրվատերը կարող է նշանակել ներկայացուցիչ:

6. Հայաստանի Հանրապետությունից դուրս ապրող ֆիզիկական անձինք և օտարերկրյա իրավաբանական անձինք, նրանց օտարերկրյա հավատարմատարներն ու ներկայացուցիչները բողոքների ներկայացման հետ կապված գործերը վարում են հավատարմատարների կամ Հայաստանի Հանրապետությունում մշտական բնակության վայր ունեցող ներկայացուցչի միջոցով:

7. Ներկայացուցչի, այդ թվում` սույն կարգի 6-րդ կետում նշված հավատարմատարի լիազորությունները հաստատվում են օրենքով սահմանված կարգով նրան տրված համապատասխան լիազորագրով:

8. Սույն կարգի 7-րդ կետում նշված լիազորագիրը կարող է ներկայացվել բողոքի հետ միաժամանակ կամ համապատասխան ծանուցագրում նշված ժամկետի ընթացքում:

9. Ներկայացուցչի ցանկացած գործողություն՝ նրան տրված լիազորությունների շրջանակներում, կամ նրա նկատմամբ գործակալության ցանկացած գործողություն ունի նույն հետևանքները, ինչ բողոքարկողի կամ դիմողի գործողությունը կամ նրանց նկատմամբ կատարված գործողությունը:

10.Ներկայացուցչությունը վավերական է մինչև լիազորագրում նշված լիազորությունների սպառումը կամ դրա գործողության ժամկետի ավարտը:

11. Բողոքում նշվում են հայտի համարը, բողոքարկողի ազգանունը, անունը, հայրանունը կամ իրավաբանական անձի լրիվ անվանումը և նամակագրության հասցեն::

12. Սահմանված ժամկետների խախտմամբ ներկայացված բողոքը քննարկման չի ընդունվում, այն կարող է բողոքարկվել դատական կարգով:

13. Սույն կարգի 2-րդ կետի համապատասխան բողոքը պետք է վերաբերի սելեկցիոն նվաճման նորության փորձաքննության արդյունքում արտոնագիրը տալը և.սելեկցիոն նվաճման տարբերիչ առանձնահատկության, միատարությանև կայունության փորձարկման արդյունքում կրկնակի փորձաքննությունից հետո արտոնագիր տալը մերժելու մասին որոշումներին:

14. Որպես բողոք քննարկման են ընդունվում սույն կարգի 13-րդ կետով սահմանված պահանջներին բավարարող գրավոր դիմումները:

15. Ներկայացված բողոքը գրանցվում է և դրան տրվում է մտից համար:

16. Բողոքը ստանալու օրվանից 5 աշխատանքային օրվա ժամկետում խորհրդի քարտուղարն ստուգում է դրա համապատասխանությունը սույն կարգի պահանջներին։

17. Եթե պարզվում է, որ ներկայացված բողոքը համապատասխանում է վերը նշված կետերով սահմանված պահանջներին, խորհրդի քարտուղարը դրա մասին զեկուցում է խորհրդի նախագահին, որը յուրաքանչյուր բողոքի քննարկման համար 1-օրյա ժամկետում որոշում է ընդունում տվյալ բողոքի քննարկման համար խորհրդի նիստի անցկացման օրվա մասին:

18. Սույն կարգի 17-րդ կետում նշված որոշումն ընդունելուց հետո եռօրյա ժամկետում խորհրդի քարտուղարը բողոքարկողին ծանուցագիր է ուղարկում բողոքը քննարկման ընդունելու մասին, որտեղ նշվում է նաև տվյալ բողոքի քննարկման հարցով խորհրդի նիստի անցկացման օրվա, ժամի և վայրի մասին:

19. Այն դեպքում, երբ ներկայացված բողոքը չի համապատասխանում սույն պահանջներին, դրա ստացման օրվանից 10-օրյա ժամկետում բողոք ներկայացնողին ծանուցագիր է ուղարկվում ներկայացված դիմումը քննարկման չընդունելու մասին և առաջարկվումէ մեկ ամսյա ժամկետում ներկայացնել սույն կարգի պահանջներին համապատասխանող բողոք:

20. Սույն կարգի 19-րդ կետերում նշված ծանուցագրերը ստորագրում է խորհրդի նախագահը կամ քարտուղարը:

21. Բողոքարկողի խնդրանքով բողոքը կարող է հետ կանչվել դրա քննարկման ցանկացած փուլում` մինչև խորհրդի նիստում խորհրդի որոշման հրապարակումը: Այս դեպքում բողոքի քննարկումը և դրանցով վարվող գործավարությունը դադարեցվում է, ինչի մասին ծանուցվում են բողոքի քննարկման բոլոր հնարավոր մասնակիցները:

22. Ցանկացած անձ, որին սույն կարգի 19-րդ կետի համաձայն ծանուցագիր է ուղարկվել բողոքը քննարկման ընդունելու մասին, կարող է դիմում ներկայացնել խորհուրդ՝ խորհրդի նիստի անցկացման ժամկետների տեղափոխման խնդրանքով, համապատասխան ժամկետների սահմաններում: Խորհրդի նիստի անցկացման նոր թվական նշանակվում է բողոքի քննարկման մնացած մասնակիցների համաձայնությամբ, ինչի մասին ծանուցվում են բողոքի քննարկման բոլոր մասնակիցները:

23. Բողոքարկման խորհրդի նիստին մասնակցելու համար պարտադիր հրավիրվում են բողոքին առնչվող բոլոր կողմերը, որոնք ծանուցվում են բողոքի ստացման և խորհրդի նիստում դրա քննարկման թվականի մասին, այդ թվում՝ բողոքարկողը, համապատասխան դեպքերում՝ իրավատերը և (կամ) նրանց ներկայացուցիչները, իսկ որոշման բողոքարկման դեպքում՝ տվյալ որոշումն ընդունած փորձագետը (մասնագետը) և համապատասխան ստորաբաժանման ղեկավարը:

24. Հայաստանի Հանրապետության գյուղատնտեսության նախարարության համակարգի աշխատողները չեն կարող լինել նշված անձանց ներկայացուցիչներ:

25. Բողոքարկման խորհրդի համաձայնությամբ քննարկման ցանկացած մասնակից անհրաժեշտության դեպքում կարող է մասնագետներ հրավիրել բողոքի քննարկմանը մասնակցելու համար:

26. Քննարկման մասնակիցներն իրավունք ունեն նախօրոք ծանոթանալու գործի նյութերին` սահմանված կարգով դրանցից քաղվածքներ և պատճեններ ստանալու, իսկ քննարկման ընթացքում՝ հարցեր տալու մյուս մասնակիցներին, խնդրագրեր ներկայացնելու, քննարկվող հարցի էության վերաբերյալ բանավոր և (կամ) գրավոր պարզաբանումներ տալու, որոնք կցվում են նիստի արձանագրությանը:

27. Բողոքարկման խորհրդի նիստին սույն կարգի 23-րդ կետում նշված և պատշաճ ծանուցված անձանց չներկայանալը չի խոչընդոտում բողոքի քննարկմանը: Սակայն խորհուրդն իրավասու է նրանցից որևէ մեկի չներկայանալու դեպքում հետաձգել նիստը, եթե անհնարին է համարում բողոքի քննարկումը տվյալ նիստի ընթացքում:

28. Բողոքարկման խորհրդի նախաձեռնությամբ կամ սույն կարգի 25-րդ կետում նշված անձանց կողմից գրավոր խնդրագիր ներկայացնելու դեպքում խորհրդի նիստի անցկացման ժամկետը կարող է տեղափոխվել մինչև երկու ամիս ժամկետով` բողոքի լրիվ և օբյեկտիվ քննարկման համար, ինչի մասին ծանուցվում են բողոքի քննարկման բոլոր հնարավոր մասնակիցները:

29. Բողոքարկման խորհրդի նիստը համարվում է իրավազոր, եթե նիստին մասնակցում են խորհրդի անդամների առնվազն 3/4-ը: Քվորում չլինելու դեպքում խորհրդի նիստի անցկացման թվականը տեղափոխվում է մինչևմ 5 աշխատանքային օրվա ժամկետով, ինչի մասին ծանուցվում են բողոքի քննարկման բոլոր հնարավոր մասնակիցները:

30. Նիստը ղեկավարում է խորհրդի նախագահը՝ ապահովելով բողոքի ամբողջական, բազմակողմանի և օբյեկտիվ քննարկումը: Նախագահողը բացում է խորհրդի նիստը, ներկայացնում է խորհրդի անդամներին և քննարկմանը մասնակցող անձանց:

31. Բողոքի ըստ էության քննարկումն սկսվում է խորհրդի նախագահի և անդամներից մեկի զեկուցումով, որը ներկայացնում է նախնական քննարկման արդյունքները:

32. Գործի քննարկումը չպետք է դուրս գա բողոքի մեջ պարունակվող հիմնավորումների շրջանակներից: Քննարկման ընթացքում բողոքարկման խորհուրդը լրացուցիչ հիմքերով որոնումներ չեն կատարում, սակայն հաշվի են առնվում քննարկվող հարցի վերաբերյալ խորհրդի ցանկացած անդամի կամ կողմերի առաջարկությունները, որոնք վերաբերում են վիճարկվող որոշման կամ այլ փաստաթղթի ընդունման իրավաչափությանը:

33. Նոր ներկայացված տեղեկությունների կապակցությամբ ավելի մանրամասն հետազոտություններ կատարելու անհրաժեշտության դեպքում խորհրդի որոշմամբ նիստը կարող է հետաձգվել ոչ ավել 5 աշխատանքային օր ժամկետով:

34. Բողոքարկման խորհրդի նիստի ընթացքն արձանագրվում է, իսկ անհրաժեշտության դեպքում նաև ձայնագրվում, ինչի մասին տեղեկացվում են բոլոր մասնակիցները:

35. Մի քանի նիստերի ընթացքում նույն հարցի քննարկման դեպքում յուրաքանչյուր նիստի համար կազմվում է առանձին արձանագրություն։

36. Նիստի արձանագրությունը վարում է խորհրդի քարտուղարը, իսկ նրա բացակայության դեպքում նախագահի կողմից նշանակված խորհրդի որևէ անդամը:

37. Արձանագրության մեջ նշվում են՝

1) խորհրդի անվանումը.

2) նիստի անցկացման վայրը, տարեթիվը, ամիսը և ամսաթիվը.

3) խորհրդի և նիստի բոլոր մասնակիցների ազգանունները, անունները, նրանց առնչությունը քննարկվող հարցին..

4) գործի գրանցման համարը.

5) քննարկվող հարցի համառոտ բովանդակությունը.

6) բողոքում կամ փորձաքննության որոշման մեջ բացակայող փաստարկների, խնդրագրերի կամ պարզաբանումների վերաբերյալ մասնակիցների դիմումների համառոտ բովանդակությունը.

7) մասնակիցների և նիստի ընթացքում հանդես եկող այլ անձանց ելույթների համառոտ շարադրանքը.

8) ընդունված որոշման եզրափակիչ մասը։

38. Նիստի արձանագրությունն ստորագրվում է խորհրդի բոլոր անդամների կողմից և կցվում է գործին:

39. Քննարկմանը մասնակցող անձինք և խորհրդի անդամները կարող են արձանագրության մեջ մտցնել իրենց հատուկ կարծիքը կամ այն գրավոր ներկայացնել եռօրյա ժամկետում: Վերջինս գրանցվում և կցվում է նիստի արձանագրությանը:

40. Սույն կարգի համապատասխան բողոքի քննարկման արդյունքում ընդունվում են հետևյալ որոշումները՝

Սելեկցիոն նվաճման հայտը նորության չափանիշին համապատասխանելու կամ արտոնագիր տալը մերժելու մասին

41. Բողոքը բավարարվում է եթե դրան կողմ են քվեարկում նիստին մասնակցող անդամների ձայների առնվազն 2/3-ը, հակառակ դեպքում բողոքը մերժվում է:

42. Բողոքարկման խորհրդի որոշումն ստորագրվում է խորհրդի նախագահի կողմից:

43. Բողոքարկման խորհրդի որոշումը կցվում է գործին, իսկ դրա պատճենը (պատճենները) ոչ ուշ, քան որոշումն ստորագրելուց հետո 5 աշխատանքային օրվա ժամկետում առաքվում կամ առձեռն հանձնվում է (հանձնվում) են բողոքարկողին (դիմումատուին) և համապատասխան դեպքերում` իրավատիրոջը:

44. Բողոքարկման խորհրդի որոշումն ուժի մեջ է մտնում այդ որոշման պատճենը սույն կարգի 43-րդ կետում նշված անձանցից վերջինին կամ այդ անձի (անձանց) ներկայացուցչին (ներկայացուցիչներին) առաքման կամ առձեռն հանձնման օրվանը հաջորդող օրվանից:

45. Բողոքների վերաբերյալ խորհրդի որոշումները պարտադիր են սելեկցիոն նվաճման սեփականության օբյեկտների հայտերով փորձաքննություն իրականացնող և պետական գրանցամատյանները վարող ստորաբաժանումների, համար:

46. Բողոքարկման խորհրդի որոշմանը չհամաձայնելու դեպքում կողմերից յուրաքանչյուրն օրենքով սահմանված կարգով կարող է դիմել դատարան:

**Հայաստանի Հանրապետության**

**կառավարության աշխատակազմի**

**ղեկավար**

**Դ. Հարությունյան**